I-ZNFPC Yethula Iphilisi Elitsha Lokuhlela Imuli eleMarvelon 28
Inhlanganiso le esemsebenzini wokukhuthaza ukuhlela kuhle imuli, eye I-ZNFPC ithi indlela le entsha phezu kokuphathisa ukwelamisa kuhle abantwana iyaqeda ubuhlungu kubomama abasesikhathini.
BULAWAYO — Inhlanganiso ekhangela umsebenzi wokuhlelwa kwemuli, eye Zimbabwe National Family Planning Council isiqale ukupha indlela entsha yokuvikela ukuzithwala, iMarvelon 28, phansi kwemizamo yayo yokupha abantu indlela ezitshiyeneyo ukuze bakhethe ehambelana labo. I-ZNFPC ithi indlela le entsha iyaqeda ubuhlungu kubomama abasesikhathini yehlise njalo ingozi yokuthola imvukuzane yohlobo lwe ovarian cancer, njalo owesifazana ulakho ukuzithwala masinyane nje angama ukuwanatha. Lindlela ebilokhu isahlolisiswa ukuthi isebenza njani isiqalile ukuthengiswa ezibhedlela lemakiliniki ngentengo ephansi yamadola amabili nje ngomnyaka. Linhlanganiso ithi lindlela yake yasetshenziswa eminyakeni yabo 1990 yasimiswa kodwa isiphendukile ngemva kokunanzelela ukuthi ihambelana labomama abanengi njalo omunye umhlobo wamaphilisi obukhona ubusungani uyasilela kancane kodwa uzatholakala njalo ngokugcweleyo ekupheleni kwalonyaka kusiyasungulwa u2017. Umongikazi uNkosikazi Nhlalwehle Sithole, uthi amaphilisi la asetholakala kanye lezinye indlela zokuvikela ezigoqela ukuvikela emacansini, ijekiseni kanye lendlela zesikhathi eside njalo wona awalakho okunengi okuphazamisa umzimba. Ukucubungula ezempilakahle okwenziwa kuZimbabweDemographic and Health Survey, kuveza ukuthi bonke abantu abatshadileyo, abesilisa labesifazana, bazi indlela yokuvikela ukubamba isisu eyodwa kuthi indlela ezaziwa ngabesifazana abanengi ngamaphilisi, ijekiseni kanye lendlela yokuvikela emacansini yabesilisa i-male condom. USithole uthi liqiniso ukuthi ulwazi lwendlela zokuvikela lugcwele kuzulu weZimbabwe, ikakhulu kwabesifazana, ngoba lapho kukhulunywa ngempilakahle yabantwana kuyakhulunywa ngendlela zokuhlela imuli. UNkosikazi Getrude Mpofu, uthi uyamukela lindlela entsha yokuvikela ukubamba isisu ngoba abesifazana abanengi bayaswela indlela ehambelana labo ingabaphazamisi ngezinye indlela – ama side effects. Abezempilakahle bathi kuqakathekile ukuthi uzulu akhumbule ukuthi indlela zokuvikela ukubamba isisu ezinengi azivikeli kumikhuhlane yemacansini kungakho kukhuthazwa ukuthi abantu basebenzise indlela zokuvikela emacansini. Osebenza kuZNFPC, uNkosikazi Thelma Sibindi, uthi balokhu bekhankasa bekhuthaza ukuvikela emacansini ngoba indlela zokuvikela ukubamba isisu azivikeli ekuthelelweni igcikwane lengculaza leminye imihlobo yengulamakhwa. Owesilisa, uMnumzana Japhet Sayi, uthi kuyancomeka ukuthi uhulumende uhlezi edinga indlela ezintsha zokuphathisa abesifazana kodwa kusadingeka ukuthi abesilisa labo baphatheke kunhlelo zokuvikela ukuzithwala ngoba labo beyingxenye yemuli. I-Marvelon 28, ilethwe ngemva kokuba iZNFPC ithole usekelo kolunye uhlangothi lwenhlanganiso yomanyano wamazwe wonke, iUnited Nations Population Fund – UNFPA. Lindlela ilandela enye eyethulwa eminyakeni esanda kudlula i-Implanon, esebenza okweminyaka emithathu kuthi ngemva kwalesisikhathi, owesifazana abelakho ukuzithwala ngemva kwamaviki amathathu nje eyikhiphile. Ize ukuzaphathisa labo ababengahambelani leNorplant kanye leJadelle, eyayibatshiya bengayi esikhathini ngendlela lapho besebenzisa indlela lezi.